作者:徐鹿卿
標題:賀新郎
內容:解組輕千里。趁朝來、風高氣爽，波平如砥。試問餘恩深幾許，江闊秋清無底。看兩徑、棠陰舞翠。明月歸艎輕似葉，只梅花、香裡詩千紙。端不愧，西江水。謫仙才氣蘭亭字。更清姿雅度，修竹長松標緻。官職幾人曾此過，萱草春風誰似。任彩服、蹁躚娛戲。去此雲霄真一握，算令公、勳業渾餘事。中書考，從今始。